सांगें ः गोंय हें शांतिकायेचें राज्य म्हणून नामनेक पावलां. तें तशेंच उरचें म्हणून गोंयकारांनी एकवट सांबाळचो अशें आवाहन सांगें पुलीस स्टेशनाचे पुलीस निरिक्षक विनायक पाटील हांणी सांगलें.
 सांगें पुलीस स्टेशनांत घेतिल्ले शांतता बसकेंत विंगडविंगड धर्माच्या प्रतिनिधीं कडेन ते उलयताले. ह्या वेळार सय्यद इक्बाल, आग्नेल फर्नांडीस, नारायण मसूरकार, समीर खान, परवेझ शेख, डाॅली फर्नांडीस, हनीफ शेख आनी हेर मानेस्त हाजीर आसले.
 गोंयांत शांतिकाय नंदता. विंगडविंगड धर्माचे लोक एकवटान रावतात आनी सण, परबो मनयतात. हो एकवट गोंयकारांनी असो सांबाळूंक जाय आनी किजिलां, झगडीं टाळूंक जाय अशेंय विनायक पाटील हांणी सांगलें.
 दुस्मानकाय वाडोवपी विधानां करूंनाकात. दुसऱ्या धर्माची नसाय करूं नाकात. लोकांच्यो भावना दुखतल्यो असले मजकूर सोशल मिडियाचेर घालूं नाकात. कसलोय गैरप्रकार दिसल्यार सरळ पुलिसांक माहिती दियात अशेंय आवाहन पाटील हांणी केलें.
 ह्या वेळार विनायक पाटील हांणी सांगें मार्केट संघाची बसका घेवन दुकानदारांक प्लास्टीका विशीं लोकां मदीं जागृताय करपाक सांगलें. ह्या वेळार देवानंद दिवकार, प्रीतेश मराठे, अभिजीत देसाय आनी हेर वेपारी हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 